PREDKLADACIA SPRÁVA

Program OSN pre kontrolu drog (UNDCP) bol zriadený v roku 1990 na posilnenie efektivity štruktúry Organizácie spojených národov pre kontrolu omamných látok. Následne v roku 1991 bol Valným zhromaždením OSN zriadený Fond Programu OSN pre kontrolu drog. 

Fond UNDCP je podporovaný výhradne z dobrovoľných príspevkov členských krajín a zo súkromných organizácií.

Fond je hlavným zdrojom finančnej a technickej pomoci, z ktorého sú financované projekty vyplývajúce z potrieb jednotlivých členských krajín v súlade s prioritami medzinárodnej spolupráce v oblasti boja proti drogám. Ide najmä o plnenie úloh vyplývajúcich z medzinárodných zmlúv o kontrole omamných látok; obmedzenie ponuky/dopytu po drogách; potláčanie ilegálneho obchodu s narkotickými látkami; spoluprácu s vládami v oblasti liečby a resocializácie drogovo závislých; prevenciu; podporu regionálnej a medzinárodnej spolupráce v protidrogovej oblasti; posilňovanie národných infraštruktúr a legislatívy v oblasti boja proti drogám.

Programy UNDCP sú sústredené na štyri tématické oblasti: legislatíva a aktivity v oblasti propagandy a osvety, prevencia a redukcia drogovej závislosti, potlačenie ilegálneho obchodovania s drogami, rozvoj alternatívnych programov na obmedzenie pestovania plodín využívaných na výrobu drog. V rámci UNDCP je pozornosť sústredená na vertikálnu integráciu projektov globálneho, regionálneho a národného charakteru s konkrétnym tématickým zameraním. 

Aktivity UNDCP v regióne strednej Európy sú zamerané na rozvoj cezhraničnej spolupráce s predpokladom koordinovaného využitia národných potenciálov v oblasti kontroly drog. V súlade s Memorandom o porozumení, podpísanom v Prahe v roku 1995 medzi UNDCP a SR, ČR, MR, PR (V4) a Slovinskom sa realizoval regionálny program zameraný na cezhraničnú spoluprácu v oblasti obmedzenia dodávok narkotických látok.

Na uvedenú formu spolupráce nadviazalo založenie Regionálneho styčného úradu (RSÚ) Úradu pre kontrolu drog a prevenciu kriminality (ODCCP) v Bratislave. Činnosť úradu prebieha od januára 2001, kedy bola obsadená funkcia National Programme Officer.  RSÚ v rámci svojej činnosti zabezpečila spracovanie návrhu projektu, ktorý je zameraný na implementovanie čl. 17 Konvencie OSN z roku 1988 o nezákonnom obchodovaní po mori, ako aj projekt “Bezpečné miesta zábavy”. V súčasnosti sú oba návrhy projektov v procese schvaľovania v UNDCP. RSÚ sa okrem uvedeného podielal na aktivitách v rámci Mini Dublin Groupe v ČR a pripravoval podklady k Regional  Legal Meeting v Budapešti, ktorý bol zameraný na vývoj spoločnej stratégie proti preprave drog a praniu špinavých peňazí v podunajských štátoch na Balkánskej ceste. Taktiež pripravuje samostatný projekt pre SR k problematike nezákonného obchodovania s ľudskými bytosťami (samostatné projekty sú aj v ČR, Poľsku a Maďarsku).

Dobrovoľný finančný príspevok Slovenskej republiky do Fondu UNDCP v čiastke 30.000,- USD je vyjadrením politickej podpory, ktorú Slovenská republika prikladá otázkam medzinárodnej spolupráce v oblasti boja proti drogám. Slovensko sa stalo jednou z prvých krajín nášho regiónu, ktorá je nielen recipientom, ale i donorskou krajinou Fondu. Takýto postup je v súlade s politikou UNDCP, ktorá je zameraná na rozšírenie bázy donorov, ale najmä na zapojenie krajín recipientov do spolufinancovania projektov.

Za uvedené obdobie bola pre SR zabezpečená priama materiálna pomoc vo výške takmer 13.000,- USD pre Národnú protidrogovú jednotku a zabezpečené prisúdenie japonského grandu vo výške 4.500,- USD pre mimovládnu organizáciu Kreácia. Taktiež bola zabezpečená priama materiálna pomoc pre Slovinsko vo výške cca 16.000,- USD.  Slovenská republika má možnosť, ako donorská krajina, spolurozhodovať o využívaní prostriedkov Fondu a presadzovať záujmy prioritné pre región strednej Európy, resp. národné záujmy Slovenska.

Podľa pravidiel Fondu UNDCP je možné účelovo viazať dobrovoľné členské príspevky. Vzhľadom na otvorenie Regionálneho styčného úradu ODCCP v Bratislave prostriedky sú účelovo viazané práve na činnosti uvedenej úradovne v Bratislave.

Dobrovoľný finančný príspevok do Fondu UNDCP nebude mať dopad na mimorozpočtové prostriedky. Čiastka vo výške 30.000,- USD bola zahrnutá a schválená v rozpočte MZV Slovenskej republiky na rok 2002 v kapitole určenej na úhrady členských príspevkov Slovenskej republiky do medzinárodných organizácií.